b'\n_START_ARTICLE_\nTihvin\xc3\xa4nkarjalaiset\n_START_PARAGRAPH_\nTihvin\xc3\xa4n Karjala on erillinen karjalaisalue Boksitogorskin piiriss\xc3\xa4 Leningradin alueen kaakkoisosissa. Alueella asuvat tihvin\xc3\xa4nkarjalaiset. Tihvin\xc3\xa4n Karjalaan kuului parhaimmillaan 14 kyl\xc3\xa4\xc3\xa4. Karjalaiskyl\xc3\xa4t sijaitsevat T\xc5\xa1agodajoen yl\xc3\xa4juoksun varrella Klimovon kyl\xc3\xa4hallinnon alaisuudessa. Tsaarinvallan aikana karjalaisten asuttama alue kuului Tihvin\xc3\xa4n kihlakuntaan ja sit\xc3\xa4 ennen n\xc3\xa4m\xc3\xa4 maat olivat Tihvin\xc3\xa4n luostarin omistuksessa. Tihvin\xc3\xa4n karjalaiset ovat s\xc3\xa4ilytt\xc3\xa4neet kielens\xc3\xa4 ja jopa alueen v\xc3\xa4h\xc3\xa4lukuinen nuoriso taitaa sit\xc3\xa4. Tihvin\xc3\xa4n karjalaisia on my\xc3\xb6s muuttanut ty\xc3\xb6n ja opiskelun per\xc3\xa4ss\xc3\xa4 l\xc3\xa4heisiin Tihvin\xc3\xa4n ja Pikalevon kaupunkeihin ja Jefimovskin taajamaan. Kielentutkija Vladimir Rjagojevin arvioiden mukaan 1970\xe2\x80\x93luvulla Tihvin\xc3\xa4n karjalaisia oli kaksi tuhatta henke\xc3\xa4.\n_START_SECTION_\nTihvin\xc3\xa4nkarjalaisten historia\n_START_PARAGRAPH_\nKarjalaiset ovat el\xc3\xa4neet alueellaan jo 400 vuotta. He muuttivat nykyisille asuinalueilleen 1600-luvun alussa Karjalankannakselta Stolbovan rauhan j\xc3\xa4lkeen. Kannaksen jouduttua luterilaisen Ruotsin vallan alle, alueelta l\xc3\xa4hti ortodoksista karjalaisv\xc3\xa4est\xc3\xb6\xc3\xa4 pakoon keski-Ven\xc3\xa4j\xc3\xa4lle. Suurin osa muutti Tverin alueelle, mutta my\xc3\xb6s Tihvin\xc3\xa4\xc3\xa4n ja Novgorodin seuduille muutti karjalaista v\xc3\xa4ke\xc3\xa4. Tihvin\xc3\xa4n karjalaiset l\xc3\xb6ysiv\xc3\xa4t uuden kotinsa ilmeisesti jo ennest\xc3\xa4\xc3\xa4n tutulta vanhalta kauppatielt\xc3\xa4. T\xc5\xa1agodajoki nimitt\xc3\xa4in laskee T\xc5\xa1agodo\xc5\xa1t\xc5\xa1aan, T\xc5\xa1agodo\xc5\xa1t\xc5\xa1a Mologaan, joka taas on Volgan sivujoki. Mologan ja Volgan risteyksess\xc3\xa4 sijaitsi keskiajalla Holopii gorodok -kauppapaikka, jossa k\xc3\xa4vi my\xc3\xb6s karjalaisia kauppiaita._NEWLINE_Perim\xc3\xa4tiedon mukaan tihvin\xc3\xa4nkarjalaiset asettuivat ensiksi Opokan kyl\xc3\xa4\xc3\xa4n, josta he sitten levitt\xc3\xa4ytyiv\xc3\xa4t muualle. Nykyisin Opokan kyl\xc3\xa4\xc3\xa4 ei ole.'